                               MARTIE ,MĂRȚIȘOR - ÎN SPAȚIUL ROMÂNESC
                                              TRADIȚII ȘI OBICEIURI

Origini si tradiție
Mărțișorul reprezintă un simbol străvechi prin care se celebrează venirea primăverii și renașterea naturii.
De asemenea, este considerat simbolul primăverii, acest mic talisman fiind oferit femeilor în prima zi de primăvară, pe 1 martie. Vestitorul primăverii se poartă în piept toată luna martie și, după ce se dă jos, se obișuiește să fie agățat într-un pom înflorit.
Deși originile mărțișorului nu sunt cunoscute exact, specialiștii spun că acest simbol are origini daco-tracice, însă prezintă și influențe romane. Tradiția mărțișorului este legată de sărbătorirea Anului Nou, care începea atât la romani, cât și la geto-daci la 1 Martie. Astfel, strămoșii noștri ofereau mărțișorul de Anul Nou (la 1 martie) împreună cu urări de bine, sănătate, bucurii și dragoste.
            Cercetările arheologice efectuate în județul Mehedinți, la Schela Cladovei, au scos la iveală amulete asemănătoare cu mărțișorul datând de acum cca. 8 000 ani. Aceste amulete erau formate din pietricele vopsite în alb și roșu și erau purtate la gât.

Semnificație
Mărțișorul este considerat simbolul renașterii naturii și marchează venirea primăverii. Acesta este confecționat dintr-un fir alb și unul roșu, cele două culori fiind deschise interpretărilor.
Unele semnificații ale firului roșu sunt: exprimă iubire, protejează de rele, reprezintă vara, aduce aminte de anumite sacrificii. La rândul său, firul alb semnifică puritate și energie, pace și reprezintă iarna. Prin urmare, șnurul alb-roșu al mărțișorului exprimă împletirea inseparabilă a celor două principii.

Legenda mărțișorului
Cea mai răspândită legendă a mărțișorului spune că Soarele a coborât într-o zi, la hora dintr-un sat, întruchipându-se într-o fecioară frumoasă. Un zmeu a răpit tânăra fecioară și a închis-o într-o temniță. În acel moment, păsările au încetat să mai cânte, iar întreaga natură a stat în loc. Un tânăr curajos s-a hotărât într-o zi să înfrunte zmeul pentru a elibera Soarele astfel încat lucrurile să revina la normal.
După lupte ce au durat zile la rând, voinicul a caștigat lupta cu zmeul și a eliberat Soarele, readucând primăvara. Din pacate însă, rănile pe care zmeul i le-a făcut în timpul confruntării l-au doborât, sângele curgându-i șiroaie pe zăpada albă. Sângele voinicului de pe zapada alba și reușita tânărului curajos sunt și astăzi celebrate prin purtarea firului alb-roșu în piept la venirea primăverii.

Tradiții de Mărțișor
Mărțișorul este dăruit femeilor dar în unele zone din Bucovina, și bărbaților, pe 1 martie, în prima zi a primăverii, în semn de primire a primăverii. În popor, se crede că mărțișorul purtat în piept aduce belșug și protejează de rele.
Părinții au obiceiul de a lega celor mici la mână un șnur alb-roșu pentru a îi proteja de deochi și alte pericole. În unele părți ale țării, de șnur este agățată o monedă în semn de belșug și noroc. Moneda atârnată de șnurul alb-roșu face trimitere la Soare, cel care readuce primavara.
Odată cu trecerea anilor, marțișorul simplu, realizat din șnur si bănuț, a fost înlocuit cu interpretări mai moderne, care simbolizează primăvara, belșugul și norocul.
Mărțișorul coșar este unul dintre mărțișoarele populare, despre care se spune că aduce noroc. Și mărțișoarele potcoavă ori trifoi cu patru foi sunt considerate aducătoare de noroc, fiind foarte populare.
La șfârșitul lunii martie, mărțisorul trebuie dat jos din piept și prins într-un pom înflorit ori într-o tufă de trandafiri. Se spune că, dacă iți pui o dorință atunci când legi mărțișorul în pom, aceasta se va indeplini. În unele zone din Transilvania, mărțișoarele se prind la ușile casei, la ferestre, la ușile grajdurilor ori de coarnele animalelor din gospodărie, pentru a ține departe spiritele rele și pentru a atrage belșugul.
Confor unor opinii, acesta este un simbol exclusiv românesc şi nu mai există şi la alte popoare, iar alţii consideră că mărţişorul este un obicei tradiţional românesc şi că unele popoare vecine, cum sunt bulgarii, l-au adoptat, datorită frumuseţii tradiţiei.
Conform vechiului calendar roman, 1 martie era prima zi din an, moment în care se marca „Matronalia” – o sărbătoare consacrată lui Marte, zeul războiului, al forţelor naturii, al primăverii şi al agriculturii.
La origini, obiceiul mărţişorului era legat de reînnoirea naturii cu ocazia venirii primăverii, fiind larg răspândit ulterior în spaţiul balcanic. În timp tradiţia de mărţişor a primit şi alte conotaţii, legate de optimism şi credinţă.
Cert este că sărbătoarea mărţişorului a apărut în zona cuprinsă între regiunile istorice Maramureş şi Bucovina de nord, până la graniţa Bulgariei cu Grecia.
Sărbătoarea marțișorului reprezintă victoria soarelui asupra iernii, victoria primăverii asupra naturii. Există și legende despre lupta Primăverii personalizate împotriva Iernii. Disputa se duce în jurul apariției primelor flori ale primăverii – ghioceii.
De obicei, sărbatoarea se învarte în jurul femeilor și, în special, a fetelor nemăritate. Uniunea masculin-feminin este reprezentată de cele două culori-simbol ale mărțișorului. Doar în Moldova, mărțișoarele sunt primite de bărbați, nu dăruite.

